## Rješenje Agencije za zaštitu tržišnog natjecanja klasa UP/I-030-02/98-01/64

### NN 75/1999 (16.7.1999.), Rješenje Agencije za zaštitu tržišnog natjecanja klasa UP/I-030-02/98-01/64

# **AGENCIJA ZA ZAŠTITU TRŽIŠNOG NATJECANJA**

Na temelju članka 24. Zakona o zaštiti tržišnog natjecanja ("Narodne
novine", broj 48/95, 52/97 i 89/98), po prijavi koncentracije poduzetnika
koju je u ime poduzetnika Allianz AG, sa sjedištem u Koeniginstrasse 28,
München, Njemačka, podnio poduzetnik Adriatic osiguranje d.d., sa sjedištem
u Zagrebu, Vodnikova 13, zastupan po Ivanu Sovičeku, predsjedniku Uprave,
temeljem odluke Savjeta Agencije za zaštitu tržišnog natjecanja, donesene
na 24. sjednici 2. veljače 1999. (članak 30. stavak 2. točka 3. i stavak
3. Zakona o zaštiti tržišnog natjecanja), ravnateljica Agencije za zaštitu
tržišnog natjecanja donosi sljedeće

## **RJEŠENJE**

I. Ocjenjuje se kao dopuštena koncentracija poduzetnika nastala stjecanjem
većinskog udjela i većinskog prava odlučivanja stjecanjem dionica poduzetnika
Adriatic osiguranje d.d., sa sjedištem u Zagrebu, Vodnikova 13, od strane
poduzetnika Allianz AG, sa sjedištem u Koeniginstrasse 28, München, Njemačka.

II. Koncentracija poduzetnika iz točke I. izreke ovog rješenja upisuje
se u Upisnik o koncentracijama, sukladno članku 23. Zakona o zaštiti tržišnog
natjecanja ("Narodne novine", broj 48/95, 52/97 i 89/98, dalje: ZZTN).

III. Obvezuju se sudionici koncentracije iz točke I. izreke, kao i s
njima povezana društva, da Agenciji za zaštitu tržišnog natjecanja dostavljaju
obavijesti o svakom stjecanju udjela u drugim poduzetnicima na tržištu
osiguranja i reosiguranja.

- Rok izvršenja: najkasnije 30 dana prije namjeravanog stjecanja, trajno.

Sukladno odredbi članka 37a. ZZTN, ovo rješenje bit će objavljeno u
"Narodnim novinama".

Obrazloženje

1. Poduzetnik Adriatic osiguranje d.d. sa sjedištem u Zagrebu, Vodnikova
13, zastupan po predsjedniku Uprave Ivanu Sovičeku, u ime poduzetnika Allianz
AG, sa sjedištem u Koeniginstrasse 28, München, Njemačka (dalje: podnositelj
prijave), podnio je 27. studenoga 1998. Agenciji za zaštitu tržišnog natjecanja
(dalje: Agencija) prijavu koncentracije poduzetnikâ nastalu stjecanjem
većinskog udjela i većinskog prava odlučivanja u poduzetniku Adriatic osiguranje
d.d. od strane podnositelja prijave.

Kako prijava nije sadržavala sve podatke propisane člankom 7. Pravilnika
o načinu vođenja Upisnika o koncentracijama ("Narodne novine", broj 30/97,
dalje: Pravilnik), Agencija je pozvala podnositelja prijave da istu dopuni
sukladno članku 7. Pravilnika, što je podnositelj prijave izvršio zaključno
s dopisom od 29. ožujka 1999.

Prijava koncentracije podnesena je Agenciji radi ocjene i upisa u Upisnik
o koncentracijama, sukladno članku 22. i članku 23. stavku 1. ZZTN.

2. U postupku ocjene prijavljene koncentracije utvrđene su sljedeće
činjenice:

a) Pravni temelj koncentracije je Dioničarski ugovor sklopljen 23. srpnja
1998. između poduzetnikâ Allianz AG i Zagrebačka banka d.d., sa sjedištem
u Zagrebu, Paromlinska 2. Sukladno Dioničarskom ugovoru poduzetnik Allianz
AG steći će ukupno 51,00% udjela i prava odlučivanja u poduzetniku Adriatic
osiguranje d.d.

b) Fakturirana bruto premija sudionikâ koncentracije u obračunskom razdoblju
koje je prethodilo koncentraciji (prema godišnjim financijskim izvješćima
sudionika koncentracije za 1997. godinu) iznosi:

```

Sudionik		Fakturirana bruto premija sudionik
koncentracije		koncentracije u godini koja je prethodila
			nastanku koncentracije (1997.)
___________________________________________________________________
Allianz AG*		37.646.911.137,00 kn**
___________________________________________________________________
Adriatic osig. d.d.	119.597.445,00 kn**
___________________________________________________________________
Ukupno			37.766.508.582,00 kn**
___________________________________________________________________
```

Sukladno odredbi članka 22. stavka 1. točke 2. ZZTN, s obzirom na ukupni
godišnji promet, odnosno fakturiranu bruto premiju sudionikâ koncentracije
u godini koja je prethodila
nastanku koncentracije (1997. godina) koja iznosi
37.766.508.582,00 kn, stjecanjem većinskog udjela i većinskog prava odlučivanja
u poduzetniku Adriatic osiguranje d.d. od strane podnositelja prijave nastala
je koncentracija poduzetnika koja podliježe obveznoj prijavi radi ocjene
i upisa u Upisnik o koncentracijama.

c) Mjerodavno tržište utvrđeno je kao djelatnost osiguranja (šifra djelatnosti
66.00 prema Nacionalnoj klasifikaciji djelatnosti) na području Republike
Hrvatske.

Na mjerodavnom tržištu registrirano je ukupno 26 poduzetnika koji se
bave poslovima osiguranja.

d) Podnositelj prijave koncentraciju obrazlaže sljedećim pravnim i gospodarskim
razlozima:

- razvoj postojećih osigurateljnih proizvoda, kao i uvođenje novih osigurateljnih
proizvoda grupacije Allianz na hrvatsko tržište;

- dokapitalizacija poduzetnika Adriatic osiguranje d.d. u skladu sa
Zakonom o osiguranju, dodatna ulaganja kako bi se ostvario rast i povećali
fondovi sigurnosti istog;

- širenje poslovanja na području životnih osiguranja, naročito u svjetlu
predstojeće mirovinske reforme.

U realizaciji navedenog podnositelj prijave spreman je pružiti poduzetniku
Adriatic osiguranju d.d. potporu u razvoju tehničkih osnova pojedinih vrsta
osiguranja, unapređenju organizacije i tehnologije rada, edukaciji kadrova
i razvoju proizvoda prilagođenih hrvatskom osiguravateljnom tržištu. Također,
podnositelj prijave uključit će poduzetnika Adriatic osiguranje d.d. u
informatički sustav grupacije Allianz, te mu staviti na raspolaganje znanje,
iskustvo i resurse kojima raspolaže unutar svoje globalne mreže.

e) Tržišni udjeli pet najvećih osiguravajućih društava na području Republike
Hrvatske s obzirom na iznos fakturirane bruto premije u 1997. godini u
odnosu na ukupan iznos fakturirane bruto premije u toj godini (3.502.468.000,00
kn):

```

				Fakturirana bruto  	Tržišni
	Poduzetnici			premija		udjel
________________________________________________________________
1. Croatia osiguranje d.d.	2.267.656.000,00 kn 	64,74%
________________________________________________________________
2. Zagreb osiguranje d.d.	220.983.000,00 kn	6,30%
________________________________________________________________
3. Euroherc osiguranje d.d.	218.513.000,00 kn	6,23%
________________________________________________________________
4. Sava osiguranje d.d. 	152.019.000,00 kn	4,34%
________________________________________________________________
5. Adriatic osiguranje d.d.	119.762.000,00 kn	3,41%
________________________________________________________________
Ukupno (pet najvećih)		2.978.933.000,00 kn	85,02%
________________________________________________________________
```

f) Po zahtjevu podnositelja prijave, podaci izuzeti od objavljivanja.\*

g) Nakon provedene koncentracije poduzetnik Adriatic osiguranje d.d.
promijenio je naziv u Allianz Zagreb d.d.

h) Poduzetnik Allianz AG matično je društvo grupacije Allianz. U tijeku
postupka ocjene predmetne koncentracije, utvrđeno je da niti jedan poduzetnik-član
grupacije Allianz ne sudjeluje izravno niti ima udjele u poduzetnicima
na mjerodavnom tržištu.

3. Razmatrajući navedene činjenice vezane uz ocjenjivanje prijavljene
koncentracije poduzetnika nastale stjecanjem većinskog udjela i većinskog
prava odlučivanja u poduzetniku Adriatic osiguranje d.d. od strane podnositelja
prijave, Savjet za zaštitu tržišnog natjecanja, sukladno svojim ovlastima
iz članka 30. stavka 2. točke 3. ZZTN, na 24. sjednici održanoj 2. veljače
1999. ocijenio je:

a) S obzirom na ukupno fakturiranu bruto premiju poduzetnikâ Allianz
AG i Adriatic osiguranje d.d. u godini koja je prethodila nastanku koncentracije
(1997. godina), koja iznosi 37.766.508.582,00 kn, stjecanjem većinskog
udjela i većinskog prava odlučivanja od strane podnositelja prijave nastala
je koncentracija poduzetnika koja podliježe obveznoj prijavi radi ocjene
i upisa u Upisnik o koncentracijama u smislu odredaba članka 22. stavka
1. točke 2. ZZTN.

b) Koncentracija je ocijenjena dopuštenom.

Pri donošenju takve ocjene Savjet je naročito uzeo u obzir sljedeće
razloge:

aa) Tržište osiguranja u Republici Hrvatskoj dobro je strukturirano,
kako po broju poduzetnika koji se bave poslovima osiguranja tako i po ponudi
osigurateljnih proizvoda. U Republici Hrvatskoj registrirano je 26 osiguravajućih
društava, od kojih 24 aktivno obavljaju poslove osiguranja. Od tog broja
14 poduzetnika registrirano je i obavlja poslove i životnih i neživotnih
osiguranja u svim oblicima.

Ponuda osigurateljnih proizvoda proširuje se u skladu sa svjetskim kretanjima.

bb) Predmetnom koncentracijom poduzetnik Adriatic osiguranje d.d. bit
će u mogućnosti koristiti iskustvo i znanje kojima podnositelj prijave
raspolaže unutar svoje globalne mreže. To će omogućiti unapređenje postojećih
i uvođenje novih osiguravateljnih usluga na tržištu Republike Hrvatske.

cc) S gledišta pogodnosti za potrošače, korisnici osiguravateljnih usluga
dobit će mogućnost većeg odabira između kvalitetnijih oblika istih.

c) Budući da poduzetnik Allianz AG prije provođenja predmetne koncentracije
nije imao tržišnih udjela na mjerodavnom tržištu, ocijenjeno je da provođenjem
ove koncentracije ne dolazi do stvaranja novog ili jačanja postojećeg vladajućeg
položaja poduzetnika Allianz AG na mjerodavnom tržištu, osobito ne na način
da bi se provođenjem ove koncentracije znatno ili trajno ograničilo ili
ukinulo slobodno tržišno natjecanje. Upravo suprotno, predmetnom koncentracijom
ojačat će se tržišno natjecanje u djelatnosti osiguranja.

Stoga je odlučeno kao u točki I. izreke ovog rješenja.

Međutim, u cilju praćenja ove koncentracije, sudionici koncentracije
(uključujući i sva sadašnja i buduća s njima povezana društva) moraju Agenciji
za zaštitu tržišnog natjecanja dostavljati obavijesti o svakoj namjeri
stjecanja udjela u drugim poduzetnicima na tržištu osiguranja i reosiguranja,
kao što je navedeno u točki III. izreke rješenja.

d) Sukladno iznijetim činjenicama odlučeno je da se prijavljena koncentracija
kao dopuštena upiše u Upisnik o koncentracijama sukladno članku 23. ZZTN,
kao što je navedeno u točki II. izreke ovog rješenja.

e) U slučaju neizvršenja mjera navedenih u točki III. izreke rješenja,
bit će primijenjene kaznene odredbe iz članka 40. stavka 1. točke 4. i
stavka 2. ZZTN.

*Uputa o pravnom lijeku*

Ovo je rješenje konačno u upravnom postupku ali se može pokrenuti upravni
spor pred Upravnim sudom Republike Hrvatske u roku od trideset (30) dana
od dana dostavljanja rješenja. Podnesena tužba ne odgađa izvršenje ovog
rješenja.

Klasa: UP/I-030-02/98-01/64
Urbroj: 580-02-99-11
Zagreb, 25. lipnja 1999.

Ravnateljica
**dr. Deša Mlikotin Tomić**, v. r.

Rješenje, NN 75/1999-1358